AOT คาดออก TOR งานระบบขนส่งผู้โดยสารอัตโนมัติสุวรรณภูมิวงเงินต้นเดือน ก.ค.59
AOT คาดออก TOR งานระบบขนส่งผู้โดยสารอัตโนมัติสุวรรณภูมิวงเงินราว 3 พันลบ. ได้ต้นเดือน ก.ค.59 โดยขณะนี้อยู่ในขั้นตอนรับรองราคากลางจากกรมบัญชีกลาง ส่วนอีก 3 งานของโครงการพัฒนาเฟส 2 คาดเปิดประมูลได้ราวต้นปี 60
7 มิ.ย. 2559

นาวาอากาศโท สุธีรวัฒน์ สุวรรณวัฒน์ รองกรรมการผู้อำนวยการใหญ่ สายงานวิศวกรรมและการก่อสร้าง บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทคาดว่า AOT จะออกประกาศเงื่อนไขการประกวดราคา (TOR) เชิญชวนประมูลงานจัดซื้อพร้อมติดตั้งระบบขนส่งผู้โดยสารอัติโนมัติ (APM) วงเงินประมาณ 3 พันล้านบาท ราวต้นเดือน ก.ค. 59
โดยระหว่างนี้อยู่ในขั้นตอนรับรองราคากลางจากกรมบัญชีกลาง กระทรวงการคลัง เนื่องจากผู้ผลิตระบบดังกล่าวไม่สามารถเปิดเผยราคาจริงได้ เพราะเกรงว่าจะทำให้คู่แข่งรู้ราคา ดังนั้น AOT จึงขอใช้ราคาที่เปิดเผยแล้วจากท่าอากาศยานในต่างประเทศ 3-4 แห่งเพื่อใช้เป็นราคาอ้างอิงในการกำหนดราคากลางในการประมูลแทน
“เราจะทำหนังสือไปถามกรมบัญชีกลาง วันนี้ คาดว่าจะรู้คำตอบไม่เกิน 2 สัปดาห์ เพราะก่อนหน้านี้ประสานงานกันไว้แล้ว คิดว่าจะออก TOR ได้ต้นเดือนกรกฎาฯ”รองกรรมการผู้อำนวยการใหญ่ กล่าวกับ”อินโฟเควสท์” 
นอกจากนี้ในวันนี้ AOT จะเปิดให้เอกชนยื่นซองประมูลราคางานจ้างที่ปรึกษาควบคุมโครงการพัฒนาท่าอากาศยานสุวรรณภูมิ เฟส 2 หรืองาน CSC  โดยมีราคากลาง 880.008 ล้านบาท (รวมภาษีมูลค่าเพิ่ม) และจะมีการตรวจสอบคุณสมบัติทั่วไปในวันนี้ จากนั้นจะพิจารณาคุณสมบัติทางเทคนิค และเปิดซองราคา คาดว่าจะประกาศผลประมูลในวันที่ 7 ก.ค.นี้
ส่วนอีก 3 งานของโครงการพัฒนาท่าอากาศยานสุวรรณภูมิ เฟส 2 คาดว่าจะเปิดประมูลได้ราวต้นปี 60 โดยงานจ้างก่อสร้างอาคารเทียบเครื่องบินรองหลังที่ 1 (ชั้น 2-4) และส่วนต่อเชื่อมอุโมงค์ด้านทิศใต้ นี้ ต้องรอให้งานฐานรากหรืองานก่อสร้างอาคารเทียบเครื่องบินหลังที่ 1 (ชั้น B2,B2 และชั้น G) ดำเนินงานก่อสร้างไปสักระยะหนึ่งก่อน ซึ่งขณะนี้อยู่ระหว่างการประมูล
ขณะที่งานจ้างก่อสร้างส่วนขยายอาคารผู้โดยสารด้านทิศตะวันออก อาคารสำนักงานสายการบินและที่จอดรถด้านทิศตะวันตกนั้น รองกรรมการผู้อำนวยการใหญ่กล่าวว่า อาจจะต้องปรับแผนแยกก่อสร้างอาคารสำนักงานสายการบินและที่จอดรถด้านทิศตะวันตกไปก่อน ส่วนงานก่อสร้างส่วนขยายอาคารผู้โดยสารด้านทิศตะวันออก อาจชะลอไปก่อน ซึ่งจะนำเสนอต่อคณะกรรมการบริษัทในเดือน มิ.ย.นี้
อนึ่ง โครงการพัฒนาท่าอากาศยานสุวรรณภูมิ เฟส 2 วงเงินลงทุนกว่า 5 หมื่นล้านบาท แบ่งเป็น 7 สัญญา โดยอยู่ระหว่างขั้นตอนประมูล 3 สัญญา
1)งานจ้างก่อสร้างอาคารเทียบเครื่องบินหลังที่ 1 (ชั้น B2 ชั้น B1 และชั้น G) ลานจอดอากาศยานประชิดอาคารเทียบเครื่องบินรองหลังที่ 1 และส่วนต่อเชื่อมอุโมงค์ด้านทิศใต้ (งานโครงสร้างและงานระบบหลัก) ราคากลาง 13,420.787  ล้านบาท       
2) งานจ้างก่อสร้างระบบสาธารณูปโภค ราคากลาง 2,265.291  ล้านบาท
3) งานจ้างที่ปรึกษาควบคุมงานโครงการพัฒนาท่าอากาศยานสุวรรณภูมิ       
4) งานจัดซื้อพร้อมติดตั้งระบบขนส่งผู้โดยสารอัตโนมัติ (APM) 
5) งานจ้างก่อสร้างอาคารเทียบเครื่องบินรองหลังที่ 1 (ชั้น 2-4) และส่วนต่อเชื่อมอุโมงค์ด้านทิศใต้ (งานระบบย่อย)
6) งานจ้างก่อสร้างส่วนขยายอาคารผู้โดยสารด้านทิศตะวันออก อาคารสำนักงานสายการบินและที่จอดรถด้านทิศตะวันออก
7) งานจัดซื้อพร้อมติดตั้งระบบสายพานลำเลียงกระเป๋า (BHS) และระบบตรวจจับวัตถุระเบิด (EDS) (ขาออก)